**ΕΡΩΤΗΣΗ**

**Προς τους Υπουργούς Παιδείας & Θρησκευμάτων και Εσωτερικών**

**Θέμα:** Ελλείψεις σε βασικά είδη διατροφής στους παιδικούς σταθμούς των Δήμων Νέας Ιωνίας και Νέας Φιλαδέλφειας – Ν. Χαλκηδόνας

Στην ταλαιπωρία και το άγχος αν το παιδί θα βρει μια θέση στους πολύ λίγους δημοτικούς παιδικούς σταθμούς, στα προβλήματα λόγω έλλειψης βρεφονηπιοκόμων κι άλλου βοηθητικού προσωπικού, της κακής κατάστασης υποδομών και κτιρίων, ήρθε να προστεθούν και οι ελλείψεις σε βασικά είδη διατροφής στους παιδικούς σταθμούς των Δήμων Νέας Ιωνίας και Νέας Φιλαδέλφειας – Ν. Χαλκηδόνας

Στο Δήμο Νέας Ιωνίας από τα τελευταία εβδομαδιαία προγράμματα διατροφής λείπουν παντελώς το κρέας και το κοτόπουλο.

Στο Δήμο Νέας Φιλαδέλφειας – Νέας Χαλκηδόνας από τις αρχές περίπου του Οκτώβρη δεν υπάρχει φρέσκο γάλα και ψωμί στους παιδικούς σταθμούς.

Στο ζύγι κόστους - οφέλους "χάνει" ακόμα και η βασική ανάγκη σωστής και ισορροπημένης διατροφής, ειδικά για τις τόσο μικρές και τρυφερές ηλικίες.

Οι ευθύνες τόσο της κυβέρνησης, όσο και των δημοτικών αρχών είναι μεγάλες για την κατάσταση αυτή, τη στιγμή που η ακρίβεια, η κακοπληρωσιά και η ανεργία έχουν δυσκολέψει αρκετές οικογένειες να αγοράσουν ακόμα και τα βασικά, όπως το κρέας για τα παιδιά τους, ενώ αρκετά είναι τα παιδιά που μένουν στους σταθμούς από τις 8 το πρωί μέχρι τις 4 το απόγευμα.

**ΕΡΩΤΩΝΤΑΙ** οι κ. υπουργοί, τι μέτρα θα λάβουν ώστε άμεσα να αποκατασταθεί ο πλήρης εφοδιασμός των παιδικών σταθμών και το εβδομαδιαίο πρόγραμμα διατροφής των βρεφών και νηπίων.

Οι Βουλευτές

**Παφίλης Θανάσης**

**Γκιόκας Γιάννης**

**Κανέλλη Λιάνα**

**Κατσώτης Χρήστος**

**Μανωλάκου Διαμάντω**